ধর্মশালায় ম্যাচ খেলা শাহিদ আফ্রিদিদের কাছে কতটা নিরাপদ, তা খতিয়ে দেখতে সোমবার পাকিস্তানের দুই সদস্যের প্রতিনিধি দল পৌঁছে গেল হিমাচলপ্রদেশের শৈলশহরে। পাক গোয়েন্দা সংস্থার প্রধান উসমান আনোয়ার ও পাকিস্তান ক্রিকেট বোর্ডের কর্তা আজম খান ওয়াঘা সীমান্ত দিয়ে ভারতে প্রবেশ করেই রওনা হয়ে গিয়েছিলেন ধর্মশালার উদ্দেশে। সন্ধ্যায় ধর্মশালায় পৌঁছে তাঁরা বৈঠক করেন হিমাচলপ্রদেশের পুলিশ কর্তাদের সঙ্গে। রাজ্যের মুখ্যমন্ত্রী বীরভদ্র সিংহের সঙ্গেও বৈঠক করার কথা রয়েছে তাঁদের। সেই বৈঠকের ওপর ১৯ মার্চ ভারত-পাক দ্বৈরথের ভবিষ্যৎ অনেকটাই নির্ভর করে রয়েছে।
পাক প্রতিনিধি দলের ধর্মশালা সফরের দিনই বিক্ষোভ দেখালেন হিমাচলপ্রদেশের যুব কংগ্রেসের সদস্যেরা। ধর্মশালায় পাকিস্তানের খেলার তীব্র বিরোধিতা করেছেন হিমাচলপ্রদেশ রাজ্য কংগ্রেসের সভাপতি সুখবিন্দর সিংহ সুখু। হিমাচলপ্রদেশ ক্রিকেট সংস্থার প্রধান ও ভারতীয় বোর্ডের সচিব অনুরাগ ঠাকুরকেও আক্রমণ করেছেন তিনি। বলেছেন, ‘‘কিছুদিন আগে ঠাকুরই ভারত-পাক ম্যাচের বিরোধিতা করে একের পর এক টুইট করতেন। তাহলে হঠাৎ তাঁর অবস্থান বদলে গেল কী করে? কার্গিল যুদ্ধে হিমাচলপ্রদেশের যে সমস্ত সৈনিক শহিদ হয়েছেন, তাঁদের পরিবারের দাবি এড়িয়ে যাচ্ছেন উনি।’’
এদিকে, পাকিস্তানের প্রাক্তন অধিনায়ক ইনজামাম-উল-হক মন্তব্য করলেন, ভারতে পাক ক্রিকেটারদের নিরাপত্তা নিয়ে কোনও দুশ্চিন্তা নেই। ইমরান খানের সম্পূর্ণ উল্টো রাস্তায় হেঁটে ইনজামাম বললেন, ‘‘পাক ক্রিকেটারেরাও ভারতে খেলতে ভালবাসে। ২০০৫ সালে ভারত সফরে এসে দারুণ অভ্যর্থনা পেয়েছিলাম। কেনাকাটা করতে বা রেস্তোরাঁয় খেতে গেলে কেউ আমাদের থেকে টাকাই নেয়নি।’’ ধর্মশালায় ভারত-পাকিস্তান ম্যাচ শেষ পর্যন্ত করা সম্ভব হবে বলে সোমবার আশা প্রকাশ করেছেন আইসিসি কর্তারাও।